Rejsegarantifonden har meldt rejsebureauet LivingTours til politiet. Det sker, fordi bureauet, der har hjemme i Aalborg, på sin hjemmeside reklamerer med, at kunderne er dækket ind af Rejsegarantifonden, hvis selskabet går konkurs. Men det passer ikke. - LivingTours ApS er ikke registreret i fonden, oplyser fondens direktør Birgitte Fjeldhoff om sagen. - Der har siden medio marts 2012 pågået forhandlinger vedrørende selskabets registrering, men selskabet er endnu ikke blevet registreret, skriver hun i en meddelelse om sagen. Selskabet er meldt til politiet, fordi man ikke må udbyde eller sælge rejseydelser omfattet af fondens dækning uden at være registreret i fonden. /ritzau/

Opsummering:
Rejseselskabet LivingTours fra Aalborg lyver på hjemmeside om, at kunderne er dækket ind af Rejsegarantifonden. Det mener Rejsegarantifonden, der netop har meldt bureauet til politiet.